***Înțelegerea corespunzătoare a mențiunilor*** „A se consuma de preferință înainte de” ***și „A se consuma până la” de pe ambalajele produselor alimentare pentru a evita risipa de alimente și a face economii***

„A se consuma de preferință înainte de” **indică data până la care se preconizează că produsul alimentar își păstrează calitatea**

*Produsele alimentare pot fi consumate în siguranță după depășirea datei corespunzătoare mențiunii* ***„A se consuma de preferință înainte de”***, cu condiția ca instrucțiunile de depozitare să fie respectate și ca ambalajul să nu fie deteriorat, dar gustul și textura lor ar putea începe să se altereze.

**>** Mențiunea ***„A se consuma de preferință înainte de”*** figurează pe o gamă largă de produse alimentare refrigerate, congelate, uscate (paste făinoase, orez), conservate, precum și pe alte produse alimentare (ulei vegetal, ciocolată etc.).

**>** Înainte de a arunca un produs alimentar după data corespunzătoare mențiunii ***„A se consuma de preferință înainte de”***, verificați dacă ambalajul acestuia este intact și dacă produsul alimentar are aspect, miros și gust bun.

**>** Odată ce ambalajul unui produs alimentar care poartă mențiunea ***„A se consuma de preferință înainte de”*** a fost deschis, urmați toate instrucțiunile eventuale, de exemplu *„A se consuma în termen de trei zile de la deschidere”.*

***„A se consuma până la” indică data până la care produsul alimentar poate fi consumat în siguranță***

*Nu consumați niciodată un produs alimentar după data corespunzătoare mențiunii* ***„A se consuma până la”***.

**>** Mențiunea ***„A se consuma până la”*** figurează pe produse alimentare foarte perisabile, precum peștele proaspăt, carnea tocată proaspătă etc.

**>** Urmați instrucțiunile de depozitare, de exemplu *„A se păstra în frigider”* sau *„A se păstra la temperaturi de 2 – 4 ° C”*; în caz contrar, produsul alimentar se poate altera mai rapid și vă expuneți riscului unei intoxicații alimentare.

**>** Prin congelarea produsului alimentar la domiciliu la scurt timp după cumpărare, îi puteți prelungi durata de consum în siguranță după data corespunzătoare mențiunii ***„A se consuma până la”***, în cazul în care el este congelat în mod corespunzător. Asigurați-vă, totuși, că urmați toate instrucțiunile care figurează pe ambalaj, de exemplu *„A se congela până la data limită de consum”*, *„A se găti în stare congelată” sau „A se decongela complet înainte de consum și a se consuma în termen de 24 de ore”*.

**>** Odată ce ambalajul unui produs alimentar care poartă mențiunea ***„A se consuma până la”*** a fost deschis, urmați toate instrucțiunile de depozitare și de consum, de exemplu *„A se consuma în termen de trei zile de la deschidere”*, ținând cont de faptul că produsele alimentare trebuie consumate înainte de expirarea datei corespunzătoare mențiunii ***„A se consuma până la”***.